Vremja õhutab vaenu Eestis töötavate ukrainlaste vastu – Propastop
22.11.2018
Teisipäeval, 20. novembri õhtul eetris olnud Pervõi telekanali  uudistesaade Vremja rääkis Eestist. Umbes minutilise episoodiga püüti edasi anda propagandasõnumit, nagu oleks massiliselt Eestisse tunglev Ukraina tööjõud viinud kohalikud nii kaugele, et peavad ise töö leidmiseks välismaale lahkuma.
Väited antakse edasi kaadritaguse naisreporteri suu läbi, toomata tõestuseks arve ega allikaid. Sõnumit kinnitama on valitud hoopis Keskerakondlase Vsevolod Jürgensoni intervjuukatke. “Ukrainas on tööpuudus, neil on katastroof. Nüüd tuuakse seda katastroofi Eestisse. Eesti ei saa nende tulekust midagi. Saavad üksnes ärimehed, kes odava orjatööjõu pealt teenivad,” räägib mees kaamerasse.
Kas Vremja pakutud olukorrakirjeldus vastab tõele?
Propagandistlik uudistelõik tervikuna on suunatud rohkem Ukraina vastu, püüdes kleepida sellele läbikukkunud riigi mainet. Siiski kohtub Propastop aina sagedamini Venemaa meedia lugudega, mis püüavad seostada Eestis töötavaid ukrainlasi kõikvõimalike probleemidega. Näiteks oktoobris kirjutasime artiklist, mis teatas, nagu olla Ukrainast pärit töötajate seas palju terroriste.
Ennustame Eestit puudutavate võõrtööliste ja rändeteemaliste propagandalugude jätku Venemaa meedias. Sellega püüab Kreml anda omapoolset panust lõhestavasse valimiseelsesse debatti ja vahest isegi valitsuskriisi.
Balti riikides kannab Vremjat üle PBK, selle vaenuliku sisu kohta on Eesti meedias käinud hiljuti elav diskussioon. Oleme nii PBK kui Pervõi kandnud propagandakanalite musta nimekirja.
Kõnealust Vremja saadet saab vaadata sellelt lingilt. Eestit puudutav lõik on eetris 21:57 alates.
Pildil: kuvatõmmis saatest.